Man in hof ná aanval op bejaarde plaasopsigter | Maroela Media
Man in hof ná aanval op bejaarde plaasopsigter
John Breedt. Foto: verskaf
John Breedt (24) het Vrydag in die hof in Hendrina verskyn op 'n aanklag van aanranding met die doel om ernstig te beseer nadat hy glo 'n bejaarde plaasopsigter aangerand het.
Maroela Media het vroeër berig Fanie Olckers, 'n 86-jarige plaasopsigter van Mpumalanga, is in 'n bedenklike toestand in die Middelburg-hospitaal nadat hy voorverlede Sondag glo deur Breedt, 'n skoonfamilielid, tydens 'n verjaardagpartytjie met 'n boomstomp geslaan is. (Lees meer hier)
Olckers se dogter, Marie Delport, het Vrydag aan Maroela Media gesê haar pa se toestand het baie verswak. "Hy lyk baie sleg, dit gaan nie goed met hom nie. Sy dokters vermoed dat hy 'n infeksie opgedoen het," het 'n bewoë Delport gesê.
Sersant Gerald Sedibe, 'n polisiewoordvoerder, het gesê Breedt se saak is tot 20 November uitgestel om verder ondersoek te word. "Die polisie sal 'n saak van moord ondersoek, sou Olckers aan sy beserings beswyk," het Sedibe gesê.